EIROPAS CENTRĀLĀS BANKAS PAMATNOSTĀDNE (ES) 2021/830

(2021. gada 26. marts)

par bilances posteņu statistiku un monetāro finanšu iestāžu procentu likmju statistiku (ECB/2021/11)

EIROPAS CENTRĀLĀS BANKAS PADOME,

ņemot vērā Līgumu par Eiropas Savienības darbību un jo īpaši tā 127. panta 2. punktu,

ņemot vērā Eiropas Centrālo banku sistēmas un Eiropas Centrālās bankas Statūtus un jo īpaši to 5.1., 12.1. un 14.3. pantu,

tā kā:

(1) Lai izpildītu Līgumos noteiktos uzdevumus, Eiropas Centrālā banka (ECB) prasa sniegt statistisko informāciju par dalībvalstu, kuru valūta ir euro (turpmāk – “euro zonas dalībvalstis”), monetāro finanšu iestāžu (MFI) sektora bilanci. Šī informācija sniedz ECB visaptverošu statistisko ainu par monetārajām norisēm euro zonas dalībvalstīs, ko uzskata par vienu ekonomikas teritoriju. Pietiekami detalizēta statistiskā informācija nepieciešama arī, lai nodrošinātu apkopoto euro zonas monetāro rādītāju un bilances posteņu turpmākās analīzes lietderīgumu, veicot makroprudenciālo un strukturālo analīzi Savienības līmenī.

(2) Statistiskās informācijas vākšana no nacionālajām centrālajām bankām (NCB) būtu jāsaskaņo visā euro zonā. Tādēļ jāparedz kopīgi noteikumi par šādas informācijas vākšanu un apstrādi. Ir svarīgi nodrošināt, lai šie noteikumi neradītu pārmērīgu pārskatu sniegšanas pienākumu apjomu NCB. Tāpēc NCB šī statistiskā informācija būtu jāsniedz ECB, izmantojot statistisko informāciju, kas vākta saskaņā ar Eiropas Centrālās bankas Regulu (ES) 2021/379 (ECB/2021/2) (1), Eiropas Centrālās bankas Regulu (ES) Nr. 1072/2013 (ECB/2013/34) (2) un Eiropas Centrālās bankas Regulu (ES) Nr. 1074/2013 (ECB/2013/39) (3). ECB var izmantot statistisko informāciju, kas paziņota atbilstoši šai pamatnostādnei, saskaņā ar Padomes Regulu (EK) Nr. 2533/98 (4).

(3) Dažas definīcijas Regulā (EK) Nr. 2533/98 attiecas arī uz pārskatu sniegšanu saskaņā ar šo pamatnostādni, un tāpēc tās būtu jāpiemēro.

(4) MFI, kas ir daļa no faktiskajiem pārskatu sniedzējiem, saskaņā ar Regulu (ES) 2021/379 (ECB/2021/2) jāsniedz statistiskā informācija par to bilancēm tās dalībvalsts nacionālajai centrālajai bankai (NCB), kurā tās ir rezidentes. Tādēļ nepieciešams noteikt formātu un procedūru, kas jāievēro NCB, sniedzot ECB statistisko informāciju, kura iegūta no šīs informācijas, kas savākta no faktiskajiem pārskatu sniedzējiem un attiecīgo NCB bilancēm. Turklāt ECB statistikas pārskatu sniegšanas vajadzībām būtu jāiegūst statistiskā informācija no savas bilances atbilstoši statistiskajai informācijai, ko NCB iegūst no savām bilancēm.

(5) Lai monetārās norises varētu analizēt atbilstoši MFI veidam, ECB apkopo naudas tirgus fondu (NTF) un noguldījumus pieņemošo sabiedrību, kas nav centrālās bankas, kopsavilkuma bilances statistiku. Lai iegūtu šo statistiku par euro zonu un atsevišķām euro zonas dalībvalstīm, ECB jāvāc statistiskā informācija no NCB par NTF aktīviem un pasīviem.

(6) Lai nodrošinātu, ka ECB sniegtā statistiskā informācija par MFI sektoru reprezentē visus pārskatu sniedzējus katrā euro zonas dalībvalstī, būtu jāizstrādā kopīgi noteikumi par ekstrapolāciju mazām MFI, kas ir atbrīvotas no konkrētām pārskatu sniegšanas prasībām saskaņā ar Regulas (ES) 2021/379 (ECB/2021/2) 9. pantu un Regulas (ES) Nr. 1072/2013 (ECB/2013/34) 4. pantu. Tā paša iemesla dēļ būtu jānosaka kopīgi noteikumi par ekstrapolāciju tām MFI, kuras NCB izvēlējušās izlases veidā saskaņā ar Regulas (ES) Nr. 1072/2013 (ECB/2013/34) 2. pantu.

(7) Lai labāk analizētu tādu kredītu attīstības tendences, kurus MFI izsniegušas nefinanšu sabiedrībām euro zonā un atsevišķās euro zonas dalībvalstīs, NCB būtu jāsniedz ECB statistiskā informācija, ja tāda ir pieejama, par MFI kredītiem nefinanšu sabiedrībām, iedalot pēc saimnieciskās darbības.

(8) Lai papildinātu analīzi attiecībā uz kredītu attīstības tendencēm euro zonā un atsevišķās euro zonas dalībvalstīs, NCB būtu jāsniedz ECB informācija par neizmantotajām MFI kredītlīnijām, iedalot pēc institucionālā sektora. Lai uzlabotu salīdzināmību starp valstīm, NCB būtu jāsniedz statistiskā informācija par neizmantotajām kredītlīnijām, kas atbilst definīcijām, kuras noteiktas Eiropas Parlamenta un Padomes Regulā (ES) Nr. 575/2013 (5) un Eiropas Centrālās bankas Regulā (ES) 2016/867 (ECB/2016/13) (6).

(9) ECB jākontrolē monetārās politikas transmisija ar to procentu likmju palīdzību, ko MFI piemēro mājsaimniecību un nefinanšu sabiedrību noguldījumiem un kredītiem. Tāpēc nepieciešams noteikt formātu un procedūras, kas NCB jāievēro, sniedzot šādu informāciju ECB saskaņā ar Regulu (ES) Nr. 1072/2013 (ECB/2013/34).

(10) Eurosistēmai jāizmanto atsevišķu monetāro finanšu iestāžu bilances posteņu un procentu likmju statistika, kas apkopota saskaņā ar Regulu (ES) 2021/379 (ECB/2021/2) un Regulu (ES) Nr. 1072/2013 (ECB/2013/34), attiecīgi monetārās politikas, finanšu stabilitātes un makroprudenciālās politikas mērķiem, kā arī uzdevumiem, kas saistīti ar kredītiestāžu mikroprudenciālo uzraudzību euro zonas dalībvalstīs. Tādēļ NCB vajadzētu būt pienākumam sniegt ECB nepieciešamo individuālo MFI bilances posteņu (iBSI) un procentu likmju (iMIR) statistiku.

(11) ECB Padome 2020. gada 5. jūnijā apstiprināja to euro zonas kredītiestāžu kopas paplašinājumu, kas sniedz ECB atsevišķu bilances posteņu datus (7), kuru regulāra nosūtīšana sākas attiecībā uz bilances informāciju par 2021. gada februāri. Lai mazinātu minētās paplašināšanas radīto palielināto pārskatu sniegšanas slogu NCB, ir lietderīgi iBSI informācijas nosūtīšanas prasības minētajām kredītiestādēm ierobežot salīdzinājumā ar iBSI informācijas nosūtīšanas prasībām kredītiestādēm, kas iekļautas kopā pirms tās paplašināšanas (galvenās iestādes).

(12) Lai papildinātu savlaicīgu monetāro un kredītu norišu analīzi, ir lietderīgi, ka ECB saņem iBSI un iMIR informāciju vienlaikus ar nacionālajiem apkopotajiem rādītājiem par galvenajām iestādēm, kuru darbība aptver ievērojamu daļu no attiecīgajiem apkopotajiem rādītājiem. Lai izvairītos no iBSI un iMIR laikrindu pārrāvumiem un nodrošinātu galveno iestāžu nacionālo apkopoto rādītāju nepārtrauktu tvērumu, ir lietderīgi, ka jauna kredītiestāde, kas izveidota apvienošanās, pārņemšanas vai citas korporatīvās reorganizācijas rezultātā, kurā iesaistīta viena vai vairākas galvenās iestādes, pati ir galvenā iestāde. Ja dalībvalsts ievieš euro, ir jānosaka, kurām no rezidentu kredītiestādēm vajadzētu būt galvenajām iestādēm, lai savlaicīgi analizētu monetārās un kredītu norises šajā dalībvalstī, ņemot vērā arī attiecīgās NCB pārskatu sniegšanas slogu.

(13) Saskaņā ar Eiropas Centrālo banku sistēmas un Eiropas Centrālās bankas Statūtu (turpmāk – “ECBS Statūti”) 12.1. pantu ECB Padome var lemt par konkrētu pilnvaru deleģēšanu ECB Valdei. Ievērojot Eiropas Savienības Tiesas izstrādātos un apstiprinātos deleģēšanas vispārējos principus, lēmumu pieņemšanas pilnvaru deleģēšanai jābūt ierobežotai, proporcionālai un balstītai uz noteiktiem kritērijiem. Tādēļ ir lietderīgi paredzēt, ka gadījumos, kad ECB Padome vai ECB Valde piešķir vai atsauc atļauju NCB piemērot noteiktu robežvērtību to euro zonas kredītiestāžu bilancēm, par kurām ECB tiek sniegti individuāli dati, tās apsver, vai šāda piemērošana radītu nesamērīgu pārskatu sniegšanas pienākumu apjomu šīm NCB.

(14) ECB uztur Iestāžu un filiāļu datu reģistru (turpmāk – “RIAD”), kas ir institucionālo vienību atsauces datu, kuri nepieciešami statistikas vajadzībām, centrālais repozitorijs. MFI atsauces datus un informāciju par euro zonas valstu kredītiestādēm, par kurām NCB sniedz iBSI vai iMIR datus, glabā RIAD saskaņā ar Eiropas Centrālās bankas Pamatnostādni (ES) 2018/876 (ECB/2018/16) (8). Tādēļ ir lietderīgi precizēt informāciju, kas NCB ir jāievada un jāatjaunina RIAD attiecībā uz euro zonas kredītiestādēm, par kurām tiek sniegti iBSI vai iMIR dati.

(15) Lai samazinātu vispārējo pārskatu sniegšanas pienākumu apjomu, statistisko informāciju, kas savākta saskaņā ar Regulu (ES) 2021/379 (ECB/2021/2), izmanto, lai regulāri aprēķinātu to kredītiestāžu rezervju bāzi, uz kurām attiecas ECB obligāto rezervju režīms saskaņā ar Eiropas Centrālās bankas Regulu (ES) 2021/378 (ECB/2021/1) (9). Lai ECB varētu sagatavot statistiku par kopsavilkuma rezervju bāzi dalījumā pēc saistību veidiem, NCB jāsniedz ECB statistiskā informācija par kredītiestāžu rezervju bāzi atsevišķām euro zonas dalībvalstīm. ECB arī jāvāc statistiskā informācija par makroekonomikas rādītājiem, lai uzraudzītu Regulas (ES) 2021/378 (ECB/2021/1) 5. pantā minētā standarta atvilkuma atbilstību.

(16) Apkopotos euro zonas monetāros rādītājus un atbilstošos bilances posteņus iegūst galvenokārt no MFI bilanču datiem, kurus vāc saskaņā ar Regulu (ES) 2021/379 (ECB/2021/2). Tomēr apkopotie euro zonas monetārie rādītāji ietver ne tikai MFI monetārās saistības, bet arī centrālās valdības un pasta žironorēķinu iestāžu (PŽI), kas nav piederīgas centrālās valdības sektoram, monetārās saistības. Tāpēc nepieciešams sniegt ECB statistisko informāciju par PŽI, kas pieņem noguldījumus no euro zonas rezidentiem, kuri nav monetārās finanšu iestādes saskaņā ar Regulu (ES) Nr. 1074/2013 (ECB/2013/39). Tā paša iemesla dēļ nepieciešams sniegt ECB statistisko informāciju par centrālās valdības monetārajām saistībām un centrālās valdības turējumiem skaidrā naudā un euro zonas MFI emitētos vērtspapīros. Tādēļ būtu jānosaka formāts un procedūras šādas informācijas sniegšanai ECB.

(17) Lai palīdzētu analizēt euro zonas banku sektora struktūru un norises, NCB būtu jāsniedz kredītiestāžu strukturālie finanšu rādītāji saskaņā ar šajā pamatnostādnē noteiktajām veidnēm. Lai samazinātu pārskatu sniegšanas pienākumu apjomu, NCB vajadzētu būt iespējai darīt pieejamu informāciju alternatīvos datu avotos, kuru ECB var izmantot vajadzīgo rādītāju iegūšanai, ja ECB un NCB par to vienojušās.

(18) Ar Eiropas Parlamenta un Padomes Regulu (ES) 2019/2033 (10) cita starpā grozīta “kredītiestāžu” definīcija Regulā (ES) Nr. 575/2013, lai tajā iekļautu sistēmiskas ieguldījumu brokeru sabiedrības, kuras nav MFI, ja tās neveic darbības, kas atbilst kopējiem standartiem, definīcijām un klasifikācijai noguldījumu pieņemošu sabiedrību statistiskajā klasifikācijā. Līdz ar to Regulas (ES) 2021/379 (ECB/2021/2) faktisko pārskatu sniedzēju tvērumā ne-MFI kredītiestādes tiek nošķirtas no kredītiestādēm, kas klasificētas MFI sektorā. Lai ECB varētu efektīvi uzraudzīt kredītiestāžu darbību, nepieciešams nosūtīt ECB informāciju, ko NCB savākušas no ne-MFI kredītiestādēm saskaņā ar Regulu (ES) 2021/379 (ECB/2021/2).

(19) Lai nodrošinātu ECB apkopotās statistiskās informācijas precizitāti un kvalitāti, jāparedz NCB sniegtās statistiskās informācijas uzraudzība, pārbaude un attiecīgā gadījumā labojumi. To pašu iemeslu dēļ NCB būtu jāsniedz ECB paskaidrojumi par labojumiem, ja ar tiem tiek būtiski uzlabota sniegtā statistiskā informācija vai ja to pieprasa ECB.

(20) ECBS Statūtu 5. pants kopā ar Līguma par Eiropas Savienību 4. panta 3. punktu paredz, ka dalībvalstīm, kuru valūta nav euro (turpmāk – “ārpus euro zonas dalībvalstis”) un kuras plāno ieviest euro, būtu jāizstrādā un jāīsteno pasākumi tādas statistiskās informācijas vākšanai, kas vajadzīga, lai izpildītu ECB statistikas pārskatu sniegšanas prasības, gatavojoties euro ieviešanai. Tādēļ šo pamatnostādni attiecīgos gadījumos un noteiktā pārskata periodā var piemērot arī ārpus euro zonas dalībvalstu NCB. Turklāt, lai ECB varētu visaptveroši pārraudzīt savākto statistisko informāciju un veikt attiecīgu analīzi, būtu jānosaka prasība ārpus euro zonas dalībvalstu, kuras ievieš euro, NCB sniegt statistisko informāciju ECB par konkrētu laikposmu pirms euro ieviešanas un pievienošanās Savienībai.

(21) Lai ECB varētu veikt savus uzdevumus, ir lietderīgi, ka NCB sniedz prasīto statistisko informāciju līdz noteiktiem datumiem. Šajā nolūkā un lai nodrošinātu lielāku skaidrību NCB, ir lietderīgi, ka NCB sniedz pārskatus arī saskaņā ar pārskatu sniegšanas kalendāru, ko ECB paziņojusi NCB.

(22) Būtu jānosaka kopīgi noteikumi par to, kā NCB publicē statistisko informāciju par MFI bilancēm, kas jāsniedz saskaņā ar šo pamatnostādni, lai nodrošinātu pienācīgu to attiecīgo galveno apkopoto rādītāju publiskošanu, kas saistīti ar galvenajiem tirgiem.

(23) Ir lietderīgi attiecībā uz visām NCB paredzēt kopēju metodi sniedzamās statistiskās informācijas nosūtīšanai ECB. Tādēļ ECBS būtu jāvienojas par saskaņotu elektroniskās nosūtīšanas formātu un jānosaka šis formāts.

(24) Jāizveido procedūra, lai efektīvi veiktu tehniskus grozījumus šīs pamatnostādnes pielikumos, ar nosacījumu, ka šādi grozījumi negroza pamatā esošo konceptuālo sistēmu un neietekmē esošos pārskatu sniegšanas pienākumus. Tādēļ ECB Valdei vajadzētu būt iespējai veikt šādus tehniskus grozījumus un, piemērojot šo procedūru, būtu jāņem vērā ECBS Statistikas komitejas viedoklis.

(25) Lai īstenotu ECB Padomes 2020. gada 5. jūnijā pieņemto lēmumu par individuālas bilances posteņu statistikas paplašināšanu, NCB jāņem vērā euro zonas kredītiestāžu kopas paplašinājums regulārai iBSI statistikas nosūtīšanai ECB ar 2021. gada februāra pārskata periodu Tādēļ NCB būtu jānosaka kredītiestādes, par kurām jāsniedz iBSI un iMIR dati saskaņā ar šīs pamatnostādnes piemērošanas jomu. Tā kā Eiropas Centralās bankas Pamatnostādni ECB/2014/15 (11) par monetāro un finanšu statistiku turpina piemērot līdz 2022. gada 1. februārim, jāparedz pārejas perioda pārskatu sniegšanas prasības saskaņā ar šo pamatnostādni laikposmam līdz 2022. gada 1. februārim. NCB arī jāsniedz šī informācija, ievērojot šajā pamatnostādnē noteiktās savlaicīguma prasības attiecībā uz minēto periodu.

(26) Turklāt, ņemot vērā grozījumus “kredītiestādes” definīcijā Regulā (ES) Nr. 575/2013, ko piemēro no 2021. gada 26. jūnija, jāparedz pārejas perioda pārskatu sniegšanas prasības NCB attiecībā uz ne-MFI kredītiestāžu bilances posteņiem laikposmam no 2021. gada 26. jūnija līdz 2022. gada 1. februārim.

(27) Lai nodrošinātu efektīvu statistiskās informācijas vākšanu un analīzi, NCB būtu jānodrošina atbilstība šīs pamatnostādnes noteikumiem no tās pašas dienas, kurā sāk piemērot Regulas (ES) 2021/379 (ECB/2021/2) 5. pantā noteiktās jaunās pārskatu sniegšanas prasības. Tādēļ šī pamatnostādne būtu jāpiemēro no 2022. gada 1. februāra,

IR PIEŅĒMUSI ŠO PAMATNOSTĀDNI.

1. IEDAĻA

PRIEKŠMETS UN PIEMĒROŠANAS JOMA

1. pants Priekšmets Ar šo pamatnostādni nosaka pārskatu sniegšanas prasības NCB attiecībā uz statistisko informāciju, kas jāsniedz par monetāro finanšu iestāžu (MFI) bilances posteņiem un procentu likmēm, ne-MFI kredītiestāžu bilances posteņiem, kredītiestāžu obligātajām rezervēm un strukturālajiem finanšu rādītājiem, kā arī statistisko informāciju par pasta žironorēķinu iestādēm (PŽI) un centrālo valdību, kas vajadzīga monetāro rādītāju un atbilstošo bilances posteņu apkopošanai. Ar šo pamatnostādni jo īpaši nosaka informāciju, kas NCB jāsniedz ECB, šīs informācijas apstrādes prasības, pārskatu sniegšanas biežumu un laiku, kā arī standartus, ko piemēro šādai pārskatu sniegšanai.

2. pants Definīcijas Šajā pamatnostādnē piemēro definīcijas, kas noteiktas Regulas (ES) 2021/379 (ECB/2021/2) 2. pantā, Eiropas Centrālās bankas Regulas (ES) Nr. 1072/2013 (ECB/2013/34) (12) 1. pantā un Eiropas Centrālās bankas Regulas (ES) Nr. 1074/2013 (ECB/2013/39) (13) 1. pantā. Piemēro arī šādas definīcijas: 1) “statistiskā informācija” ir “statistikas informācija”, kas definēta Padomes Regulas (EK) Nr. 2533/98 (14) 1. panta 11) punktā; 2) “sagatavošanas periods” ir laikposms no termiņa, līdz kuram saskaņā ar šīs pamatnostādnes savlaicīguma prasībām NCB paredzēts sniegt statistisko informāciju ECB, līdz brīdim, kad ECB pabeidz datu saņemšanu; 3) “rezervju bāze” ir “rezervju bāze”, kas definēta Regulas (ES) 2021/378 (ECB/2021/1) 2. panta 8) punktā; 4) “izpildes periods” ir “izpildes periods”, kas definēts Regulas (ES) 2021/378 (ECB/2021/1) 2. panta 10) punktā.

2. IEDAĻA

MFI BILANCES POSTEŅI

3. pants Statistiskā informācija, kas jāsniedz par centrālo banku bilances posteņiem 1. NCB sniedz ECB datus par šādiem centrālās bankas sektora bilances posteņiem: a) mēneša beigu atlikumi, kas noteikti Regulas (ES) 2021/379 (ECB/2021/2) I pielikuma 2. daļas 1. tabulā, izņemot: i) noguldījumu saistības, par kurām datus sniedz tikai kredītiestādes, uz kurām attiecas rezervju prasības; ii) grupas iekšējās pozīcijas; iii) sindicētos kredītus; iv) virtuālā grupas kontā apvienotu naudas līdzekļu pozīcijas; v) emitētās NTF akcijas/daļas; vi) nefinanšu sabiedrībām izsniegto kredītu euro termiņu dalījumu; vii) informāciju par mājsaimniecībām un mājsaimniecības apkalpojošām bezpeļņas organizācijām izsniegto kredītu euro termiņu un kredīta mērķu dalījumu; viii) pašu turētos vērtspapīrus; b) ceturkšņa beigu atlikumi, kas noteikti Regulas (ES) 2021/379 (ECB/2021/2) I pielikuma 3. daļas 2., 3. un 4. tabulā; c) mēneša beigu un ceturkšņa beigu atlikumi, kas noteikti šīs pamatnostādnes II pielikuma 1. daļas 1. tabulā, saskaņā ar iespējami precīzākām aplēsēm, ja dati ir pieejami; d) ceturkšņa beigu atlikumi, kas noteikti šīs pamatnostādnes II pielikuma 1. daļas 3. tabulā. 2. NCB sniedz ECB šādu statistisko informāciju par centrālās bankas sektora pārvērtēšanas korekcijām: a) mēneša pārvērtēšanas korekcijas, kas noteiktas Regulas (ES) 2021/379 (ECB/2021/2) I pielikuma 4. daļas 1.A tabulā, izņemot: i) grupas iekšējās pozīcijas; ii) sindicētos kredītus; iii) virtuālā grupas kontā apvienotu naudas līdzekļu pozīcijas; iv) emitētās NTF akcijas/daļas; v) nefinanšu sabiedrībām izsniegto kredītu euro termiņu dalījumu; vi) informāciju par mājsaimniecībām un mājsaimniecības apkalpojošām bezpeļņas organizācijām izsniegto kredītu euro termiņu un kredīta mērķu dalījumu; vii) pašu turētos vērtspapīrus; b) ceturkšņa pārvērtēšanas korekcijas, kas noteiktas Regulas (ES) 2021/379 (ECB/2021/2) I pielikuma 4. daļas 2.A tabulā; c) mēneša un ceturkšņa pārvērtēšanas korekcijas, kas noteiktas šīs pamatnostādnes II pielikuma 1. daļas 1. tabulā, saskaņā ar iespējami precīzākām aplēsēm, ja dati ir pieejami; d) ceturkšņa pārvērtēšanas korekcijas, kas noteiktas šīs pamatnostādnes II pielikuma 1. daļas 3. tabulā. 3. NCB sniedz ECB šādu statistisko informāciju par centrālās bankas sektora pārklasificēšanas korekcijām: a) mēneša pārklasificēšanas korekcijas attiecībā uz katru atlikumu posteni, par kuru sniegti dati saskaņā ar 1. punkta a) apakšpunktu; b) ceturkšņa pārklasificēšanas korekcijas attiecībā uz katru atlikumu posteni, kas noteikts Regulas (ES) 2021/379 (ECB/2021/2) I pielikuma 3. daļas 2. tabulā, izņemot posteņus, kas attiecas uz kredītu dalījumu pēc atlikušā termiņa; c) mēneša un ceturkšņa pārklasificēšanas korekcijas, kas noteiktas šīs pamatnostādnes II pielikuma 1. daļas 1. tabulā, saskaņā ar iespējami precīzākām aplēsēm, ja dati ir pieejami; d) ceturkšņa pārklasificēšanas korekcijas, kas noteiktas šīs pamatnostādnes II pielikuma 1. daļas 3. tabulā. 4. Statistisko informāciju, kas jāsniedz saskaņā ar šo pantu, NCB iegūst no savām grāmatvedības sistēmām saskaņā ar tabulām, kas pieejamas ECB interneta vietnē (15) un kas nodrošina statistikas un grāmatvedības bilances posteņu salīdzināšanu, un jo īpaši piemēro šādus noteikumus: a) attiecībā uz 9.5. grāmatvedības posteni “citi prasījumi Eurosistēmā (neto)” un 10.4. posteni “citas saistības Eurosistēmā (neto)” NCB nosaka aktīvus nodalīti no pasīviem un par tiem sniedz ziņas, ievērojot bruto principu; b) gadījumos, kad par 14. grāmatvedības posteni “pārvērtēšanas konti” grāmatvedības nolūkiem datus sniedz, ievērojot bruto principu, NCB statistikas nolūkiem pārskatus par to sniedz, ievērojot neto principu; c) ja NCB savus vērtspapīru portfeļus iekšējām vajadzībām pārvērtē pa mēnešiem vai biežāk, kā minēts Eiropas Centrālās bankas Pamatnostādnes (ES) 2016/2249 (ECB/2016/34) (16) 9. panta 2. punktā, šīs pārvērtēšanas statistiskajā informācijā, ko sniedz saskaņā ar 2. punktu, atspoguļo pa mēnešiem; d) neskarot novērtēšanu, ko izmanto grāmatvedības nolūkiem, NCB, sniedzot pārskatus par turētajiem un emitētajiem vērtspapīriem, piemēro vienu no šādiem novērtēšanas veidiem: i) tirgus vērtēšana, kas minēta Eiropas Parlamenta un Padomes Regulas (ES) Nr. 549/2013 (17) A pielikuma 7. nodaļas 38. punktā; ii) grāmatvedības vērtēšana saskaņā ar saskaņotajiem grāmatvedības noteikumiem Pamatnostādnes (ES) 2016/2249 (ECB/2016/34) 9. pantā, ja grāmatvedības vērtības būtiski neatšķiras no tirgus vērtības. 5. Šajā pantā minēto statistisko informāciju, kas attiecas uz ECB bilanci, attiecīgā ECB struktūrvienība dara pieejamu ECB Statistikas ģenerāldirektorātam. 6. Statistiskā informācija, kas jāsniedz saskaņā ar šo pantu, ir apkopotā veidā, un to pārbauda saskaņā ar 30. pantu. Statistisko informāciju par pārklasificēšanas un pārvērtēšanas korekcijām sniedz saskaņā ar šīs pamatnostādnes I pielikumu.

4. pants Statistiskā informācija, kas jāsniedz par pārējo MFI bilances posteņiem 1. NCB sniedz ECB datus par šādiem pārējo MFI bilances posteņiem: a) mēneša beigu atlikumi, kas noteikti Regulas (ES) 2021/379 (ECB/2021/2) I pielikuma 2. daļas 1. tabulā, izņemot noguldījumu saistības, par kurām datus sniedz tikai kredītiestādes, uz kurām attiecas rezervju prasības; b) ceturkšņa beigu atlikumi, kas noteikti Regulas (ES) 2021/379 (ECB/2021/2) I pielikuma 3. daļas 2., 3. un 4. tabulā; c) vērtspapīrošanas un citu kredītu pārvedumu mēneša beigu atlikumi, kas noteikti Regulas (ES) 2021/379 (ECB/2021/2) I pielikuma 5. daļas 5.b tabulā; d) mēneša beigu un ceturkšņa beigu atlikumi, kas noteikti šīs pamatnostādnes II pielikuma 1. daļas 2. tabulā, ciktāl ir pieejami dati, tostarp saskaņā ar iespējami precīzākām aplēsēm, ja dati ir pieejami; e) ceturkšņa beigu atlikumi, kas noteikti šīs pamatnostādnes II pielikuma 1. daļas 3. tabulā, ciktāl ir pieejami dati, tostarp saskaņā ar iespējami precīzākām aplēsēm, ja dati ir pieejami. 2. NCB sniedz ECB šādu statistisko informāciju par pārējo MFI pārvērtēšanas korekcijām: a) mēneša pārvērtēšanas korekcijas, kas noteiktas Regulas (ES) 2021/379 (ECB/2021/2) I pielikuma 4. daļas 1.A tabulā; b) mēneša pārvērtēšanas korekcijas, kas noteiktas Regulas (ES) 2021/379 (ECB/2021/2) I pielikuma 5. daļas 5.b tabulā; c) ceturkšņa pārvērtēšanas korekcijas, kas noteiktas Regulas (ES) 2021/379 (ECB/2021/2) I pielikuma 4. daļas 2.A tabulā; d) mēneša un ceturkšņa pārvērtēšanas korekcijas, kas noteiktas šīs pamatnostādnes II pielikuma 1. daļas 2. tabulā, saskaņā ar iespējami precīzākām aplēsēm, ja dati ir pieejami; e) ceturkšņa pārvērtēšanas korekcijas, kas noteiktas šīs pamatnostādnes II pielikuma 1. daļas 3. tabulā, saskaņā ar iespējami precīzākām aplēsēm, ja dati ir pieejami. 3. NCB sniedz ECB šādu statistisko informāciju par pārējo MFI pārklasificēšanas korekcijām: a) mēneša pārklasificēšanas korekcijas attiecībā uz katru atlikumu posteni, par kuru sniegti dati saskaņā ar 1. punkta a) apakšpunktu; b) mēneša pārklasificēšanas korekcijas attiecībā uz katru atlikumu posteni, par kuru sniegti dati saskaņā ar 1. punkta c) apakšpunktu; c) ceturkšņa pārklasificēšanas korekcijas attiecībā uz katru atlikumu posteni, kas noteikts Regulas (ES) 2021/379 (ECB/2021/2) I pielikuma 3. daļas 2. tabulā, izņemot posteņus, kas attiecas uz kredītu dalījumu pēc atlikušā termiņa; d) mēneša un ceturkšņa pārklasificēšanas korekcijas, kas noteiktas šīs pamatnostādnes II pielikuma 1. daļas 2. tabulā, saskaņā ar iespējami precīzākām aplēsēm, ja dati ir pieejami; e) ceturkšņa pārklasificēšanas korekcijas, kas noteiktas šīs pamatnostādnes II pielikuma 1. daļas 3. tabulā, saskaņā ar iespējami precīzākām aplēsēm, ja dati ir pieejami. 4. NCB sniedz ECB statistisko informāciju par mēneša neto kredītu pārvedumiem, kā noteikts Regulas (ES) 2021/379 (ECB/2021/2) I pielikuma 5. daļas 5.a tabulā. 5. NCB sniedz ECB šādu statistisko informāciju, ja tāda ir pieejama, par MFI vērtspapīrotiem vai citādi pārvestiem kredītiem, kurus apkalpo ne-MFI: a) kredītu, kurus apkalpo ne-MFI, mēneša beigu atlikumi, kā noteikts šīs pamatnostādnes II pielikuma 2. daļas 1. tabulā. b) mēneša finanšu darījumi ne-MFI apkalpoto kredītu atlikumos, izņemot kredītu pārvedumu ietekmi, kā noteikts šīs pamatnostādnes II pielikuma 2. daļas 1. tabulā. 6. NCB sniedz datus par neto pārvedumiem, atlikumiem, pārvērtēšanas korekcijām un pārklasificēšanas korekcijām, kā noteikts šīs pamatnostādnes II pielikuma 2. daļas 2. tabulā, ja NCB devušas rīkojumu MFI iekļaut Regulas (ES) 2021/379 (ECB/2021/2) I pielikuma 5. daļas 5.a un 5.b tabulas 1. bloka datos MFI pārvestus kredītus, citai iekšzemes MFI rīkojoties kā pakalpojumu sniedzējam saskaņā ar Regulas (ES) 2021/379 (ECB/2021/2) I pielikuma 5. daļas 2.3. iedaļu. 7. Statistiskā informācija, kas jāsniedz saskaņā ar šo pantu, ir apkopotā veidā, un to pārbauda saskaņā ar 30. pantu. Statistisko informāciju par pārklasificēšanas un pārvērtēšanas korekcijām sniedz saskaņā ar šīs pamatnostādnes I pielikumu. Statistiskā informācija, kas jāsniedz saskaņā ar šo pantu, attiecīgā gadījumā ir ekstrapolēta saskaņā ar 8. pantu.

5. pants Statistiskā informācija, kas jāsniedz par naudas tirgus fondu (NTF) bilances posteņiem 1. NCB sniedz ECB statistisko informāciju par NTF bilanču ceturkšņa beigu atlikumiem, kas noteikti šīs pamatnostādnes II pielikuma 3. daļas 1. un 2. tabulā. 2. NCB sniedz ECB statistisko informāciju par ceturkšņa pārvērtēšanas korekcijām, kas noteiktas šīs pamatnostādnes II pielikuma 3. daļas 1. tabulā. Ja saskaņā ar Regulas (ES) 2021/379 (ECB/2021/2) 9. panta 6. punktu dažiem vai visiem NTF ir piešķirts atbrīvojums attiecībā uz pārskatu sniegšanu par pārvērtēšanas korekcijām, NCB sniedz informāciju saskaņā ar iespējami precīzākām aplēsēm, ja attiecīgās summas ir būtiskas. 3. NCB sniedz ECB statistisko informāciju par ceturkšņa pārklasificēšanas korekcijām, kas noteiktas šīs pamatnostādnes II pielikuma 3. daļas 1. tabulā. 4. Statistiskā informācija, kas jāsniedz saskaņā ar šo pantu, ir apkopotā veidā, un to pārbauda saskaņā ar 30. pantu. Statistisko informāciju par pārklasificēšanas un pārvērtēšanas korekcijām sniedz saskaņā ar šīs pamatnostādnes I pielikumu. Statistiskā informācija, kas jāsniedz saskaņā ar šo pantu, attiecīgā gadījumā ir ekstrapolēta saskaņā ar 8. pantu.

6. pants Statistiskā informācija, kas jāsniedz par neizmantotajām MFI kredītlīnijām 1. NCB reizi ceturksnī sniedz ECB šādu statistisko informāciju par neizmantoto kredītlīniju, ko piešķīrušas pārējās MFI, atlikumiem: a) atlikumi, kas noteikti šīs pamatnostādnes II pielikuma 4. daļas 1. tabulā, mēneša beigu bilancē par katru ceturkšņa mēnesi; b) atlikumi, kas noteikti šīs pamatnostādnes II pielikuma 4. daļas 1. tabulā, mēneša beigu bilancē par ceturkšņa pēdējo mēnesi. Pirmās daļas vajadzībām NCB sniedz statistisko informāciju, ja ir pieejama faktiskā informācija. Ja faktiskā informācija nav pieejama, NCB sniedz aplēses. 2. NCB, ciktāl iespējams, sniedz ECB statistisko informāciju par pārklasificēšanas korekcijām attiecībā uz katru atlikumu, par ko sniegti dati saskaņā ar 1. punktu. 3. NCB sniedz statistisko informāciju par neizmantotajām MFI kredītlīnijām, ja iespējams, ietverot to vienā vai abos šādos posteņos: a) “ārpusbilances summa”, kā definēts Regulas (ES) 2016/867 (ECB/2016/13) IV pielikumā; b) “neizmantotās kredītiespējas”, kas klasificētas kā “vidējs risks”, “vidējs/zems risks” un “zems risks”, kā noteikts Regulas (ES) Nr. 575/2013 I pielikumā. Ja NCB nesniedz statistisko informāciju par pirmās daļas a) un b) apakšpunktu, NCB sniedz šo statistisko informāciju saistībā ar attiecīgajām valstī piemērotajām definīcijām. 4. Statistiskā informācija, kas jāsniedz saskaņā ar šo pantu, ir apkopotā veidā, un to pārbauda saskaņā ar 30. pantu. Statistisko informāciju par pārklasificēšanas korekcijām sniedz saskaņā ar šīs pamatnostādnes I pielikumu. Statistiskā informācija, kas jāsniedz saskaņā ar šo pantu, attiecīgā gadījumā ir ekstrapolēta saskaņā ar 8. pantu.

7. pants Statistiskā informācija, kas jāsniedz par MFI kredītiem nefinanšu sabiedrībām atbilstoši saimnieciskās darbības veidam 1. NCB sniedz ECB statistisko informāciju, ja tāda ir pieejama, par euro zonas nefinanšu sabiedrībām izsniegto MFI kredītu ceturkšņa beigu atlikumiem, iedalot pēc saimnieciskās darbības veida atbilstoši saimnieciskās darbības statistiskajai klasifikācijai Savienībā (NACE 2. red.) (18) saskaņā ar šīs pamatnostādnes II pielikuma 5. daļu. 2. NCB pēc pieprasījuma iesniedz paskaidrojumus ECB par pārklasificēšanas ietekmi uz atlikumiem, par kuriem sniegta informācija saskaņā ar 1. punktu, tostarp par pārklasificēšanas korekcijām, kuras sniegtas saskaņā ar 4. panta 3. punktu. 3. Statistiskā informācija, kas jāsniedz saskaņā ar šo pantu, ir apkopotā veidā, un to pārbauda saskaņā ar 30. pantu.

8. pants MFI bilances posteņu ekstrapolācija 1. Ja NCB piešķir atbrīvojumus MFI saskaņā ar Regulas (ES) 2021/379 (ECB/2021/2) 9. panta 1., 2., 4. un 7. punktu, NCB ekstrapolē statistisko informāciju, kas savākta saskaņā ar minēto regulu, lai, apkopojot mēneša un ceturkšņa statistisko informāciju, kas jāsniedz ECB saskaņā ar šo iedaļu, tajā atspoguļotu visus pārskatu sniedzējus. 2. Ja NCB ekstrapolē statistisko saskaņā ar 1. punktu, tās piemēro vismaz vienu no šādiem nosacījumiem: a) trūkstošo dalījumu informācijas aplēses iegūst, tālāk minētajos veidos piemērojot koeficientus, kuru pamatā ir faktisko pārskatu sniedzēju apakšgrupa, par kuru tiek uzskatīts, ka tā labāk atspoguļo mazietekmīgās iestādes: i) to dalībvalstu NCB, kuru daļa MFI euro zonas kopsavilkuma bilancē pārsniedz 2 %, nosaka šo apakšgrupu tā, lai apakšgrupā ietilpstošo vienību kopējā bilance nepārsniedz 35 % no valsts kopsavilkuma MFI bilances; ii) to dalībvalstu NCB, kuru daļa MFI euro zonas kopsavilkuma bilancē nepārsniedz 2 %, nosaka šo apakšgrupu tā, lai apakšgrupā ietilpstošo vienību kopējā bilance nepārsniedz 35 % no valsts kopsavilkuma MFI bilances, izņemot gadījumus, kad ekstrapolācija saskaņā ar šo pieeju radītu būtiskas izmaksas NCB, un šādā gadījumā tā vietā NCB var piemērot koeficientus, pamatojoties uz faktiskajiem pārskatu sniedzējiem; iii) prasības, kas faktisko pārskatu sniedzēju apakšgrupu noteikšanai paredzētas i) un ii) apakšpunktā, nepiemēro, ja to iestāžu bilances, kurām piešķirts atbrīvojums, nepārsniedz 1 % no valsts kopsavilkuma MFI bilances. Šādos gadījumos NCB tā vietā var piemērot koeficientus, pamatojoties uz faktiskajiem pārskatu sniedzējiem; b) piemērojot a) apakšpunktu, gan mazietekmīgo iestāžu, gan faktisko pārskatu sniedzēju grupas apakšgrupu var sadalīt dažādās grupās atbilstoši iestādes veidam; c) ja to NTF kumulatīvā daļa, kuriem piešķirts atbrīvojums saskaņā ar Regulas (ES) 2021/379 (ECB/2021/2) 9. panta 1. punktu, pārsniedz 30 % no valsts NTF bilances, NCB statistisko informāciju par NTF ekstrapolē atsevišķi no noguldījumus pieņemošām sabiedrībām un saskaņā ar vienu no šādiem nosacījumiem: i) NCB izmanto statistisko informāciju, kas savākta no NTF, kuriem nav piešķirts atbrīvojums saskaņā ar Regulas (ES) 2021/379 (ECB/2021/2) 9. panta 1. punktu, ja šī statistiskā informācija ir pietiekami reprezentatīva ekstrapolācijas vajadzībām; ii) NCB vismaz reizi gadā aplēš NTF sektora bilanci no alternatīviem informācijas avotiem un izmanto to kā pamatu ekstrapolācijai, ja visiem NTF ir piešķirti atbrīvojumi saskaņā ar Regulas (ES) 2021/379 (ECB/2021/2) 9. panta 1. punktu vai ja statistiskā informācija, kas savākta no NTF, kuriem nav piešķirti atbrīvojumi saskaņā ar Regulas (ES) 2021/379 (ECB/2021/2) 9. panta 1. punktu, nav pietiekami reprezentatīva ekstrapolācijas vajadzībām; d) ja statistiskā informācija saskaņā ar Regulu (ES) 2021/379 (ECB/2021/2) tiek vākta retāk vai vēlākā savlaicīguma termiņā nekā statistiskā informācija, kas jāsniedz ECB saskaņā ar šo pamatnostādni, NCB statistisko informāciju par trūkstošajiem periodiem aplēš šādi: i) atkārtojot informāciju, ja noskaidrojies, ka rezultāti ir atbilstoši; vai ii) piemērojot atbilstošas statistiskās aprēķināšanas metodes, lai ņemtu vērā jebkādas, t.sk., sezonālās, tendences. Piemērojot a)–d) apakšpunktu, rādītājus vai jebkuru citu starpposma aprēķinu, ko izmanto ekstrapolēšanai, var atvasināt no informācijas, kas iegūta no uzraudzības iestādēm, ja minētā informācija ir pietiekami saskaņota ar ekstrapolējamo statistisko informāciju. 3. Ja NCB ir piešķīrušas MFI atbrīvojumu saskaņā ar Regulas (ES) 2021/379 (ECB/2021/2) 9. panta 7. punktu, ekstrapolāciju veic tālāk minētajos veidos, aplēšot ceturkšņa statistisko informāciju, kas jāsniedz ECB saskaņā ar 4. pantu: a) ja NCB statistisko informāciju no MFI saskaņā ar Regulu (ES) 2021/379 (ECB/2021/2) vāc retāk nekā reizi ceturksnī, tās var izmantot šo statistisko informāciju, lai aplēstu statistisko informāciju par trūkstošajiem periodiem, vai arī tās var izmantot piemērotas statistisko aprēķinu metodes, lai ņemtu vērā jebkādas tendences vai sezonālas tendences; b) ja NCB statistisko informāciju no MFI saskaņā ar Regulu (ES) 2021/379 (ECB/2021/2) vāc vairāk apkopotā līmenī, tās var izmantot šo statistisko informāciju, lai aplēstu statistisko informāciju, kas jāsniedz ECB saskaņā ar 4. pantu, vai arī tās var izmantot piemērotus iedalījumus kā pamatu šādām aplēsēm; c) ja NCB vāc ceturkšņa statistisko informāciju saskaņā ar Regulu (ES) 2021/379 (ECB/2021/2) no MFI, kas aptver vismaz 80 % no ārpus euro zonas dalībvalsts rezidentu, uz kuriem attiecas atbrīvojums, noguldījumiem, kredītiem un parāda vērtspapīru turējumiem un ieguldījumu fondu akcijām/daļām kopā, tās aplēš statistisko informāciju, kas uz šā pamata jāsniedz; d) ja NCB aplēš sniedzamo statistisko informāciju, pamatojoties uz alternatīviem avotiem, tās veic nepieciešamās korekcijas, lai ņemtu vērā jēdzienus un definīcijas, ko piemēro saskaņā ar Regulu (ES) 2021/379 (ECB/2021/2) un kas atšķiras no šajos alternatīvajos avotos piemērotajiem.

9. pants Savlaicīgums 1. NCB saskaņā ar Regulas (ES) 2021/379 (ECB/2021/2) 7. panta 2. punktu un 32. pantā minēto pārskatu sniegšanas kalendāru sniedz ECB šajā iedaļā minēto mēneša statistisko informāciju līdz darba dienas beigām 15 darbadienā pēc tā mēneša beigām, uz ko attiecas šī informācija. 2. NCB saskaņā ar Regulas (ES) 2021/379 (ECB/2021/2) 7. panta 3. punktu un šīs regulas 32. pantā minēto pārskatu sniegšanas kalendāru sniedz ECB šajā iedaļā minēto ceturkšņa statistisko informāciju līdz darba dienas beigām 28 darbadienā pēc tā ceturkšņa beigām, uz ko attiecas šī informācija.

10. pants Labojumi 1. NCB var veikt labojumus statistiskajā informācijā, ko sniedz saskaņā ar šo iedaļu, ievērojot šādu kārtību: a) labojumus pēdējā un iepriekšējā mēneša statistiskajā informācijā, kas sniegta saskaņā ar 3. un 4. pantu, var iesniegt ECB jebkurā laikā; b) labojumus pēdējā ceturkšņa statistiskajā informācijā, kas sniegta saskaņā ar 3. un 4. pantu, var iesniegt ECB jebkurā laikā; c) labojumus saskaņā ar 3. un 4. pantu sniegtajā statistiskajā informācijā, kuri nav a) un b) apakšpunktā minētie labojumi, var iesniegt ECB, neievērojot mēneša sagatavošanas periodu; d) labojumus statistiskajā informācijā, kas sniegta saskaņā ar 5.–7. pantu, var iesniegt ECB jebkurā laikā. NCB, paziņojot par to ECB, mēneša sagatavošanas periodā var veikt labojumus c) apakšpunktā minētajā statistiskajā informācijā, ja ar labojumiem tiek būtiski uzlabota sniegtās statistiskās informācijas kvalitāte. ECB var apstrādāt šos labojumus pēc attiecīgā mēneša sagatavošanas perioda. ECB informē attiecīgo NCB, ja šo labojumu apstrāde tiek atlikta uz laiku pēc mēneša sagatavošanas perioda. 2. NCB pēc pieprasījuma sniedz ECB paskaidrojumus par labojumiem, kas sniegti saskaņā ar 1. punktu. NCB arī sniedz paskaidrojumus ECB abos šādos gadījumos: a) NCB sniedz paskaidrojumus par labojumiem vismaz 5 mljrd. euro apmērā (absolūtā vērtībā), un tos sniedz vienlaikus ar labojumiem un jebkurā gadījumā – pirms ECB ir pabeigusi datu sagatavošanu par attiecīgo sagatavošanas periodu; b) ja NCB sniedz labojumus mēneša sagatavošanas periodā saskaņā ar 1. punkta otro daļu, paskaidrojumus iesniedz pārskatu sniegšanas laikā. Paskaidrojumos, ko iesniedz saskaņā ar pirmo daļu, norāda, vai labojumi, kas ietekmē sniegtā pārskata sēriju, ir galīgi vai var tikt laboti atkal.

3. IEDAĻA

MFI PROCENTU LIKMES

11. pants Statistiskā informācija, kas jāsniedz par MFI procentu likmēm 1. NCB sniedz ECB šādu informāciju par procentu likmēm, ko MFI piemēro mājsaimniecību un nefinanšu sabiedrību noguldījumiem un kredītiem (“MFI procentu likmes” jeb “MIR”): a) valsts mēneša statistiskā informācija par atlikumiem un jauniem darījumiem, kas noteikta Regulas (ES) Nr. 1072/2013 (ECB/2013/34) I pielikuma 1. un 2. papildinājumā; b) valsts mēneša statistiskā informācija par jauniem darījumiem, kas noteikta šīs pamatnostādnes III pielikuma 1. daļā. Statistiskā informācija, kas jāsniedz saskaņā ar šo pantu, ir apkopotā veidā, un to pārbauda saskaņā ar 30. pantu. NCB attiecīgā gadījumā sniedz šo informāciju saskaņā ar šīs pamatnostādnes III pielikuma 3. daļu. 2. NCB var piešķirt atbrīvojumus attiecībā uz šādiem rādītājiem: a) 62.–85. rādītājs Regulas (ES) Nr. 1072/2013 (ECB/2013/34) I pielikuma 2. papildinājuma 3. un 4. tabulā attiecībā uz: i) nefinanšu sabiedrībām piemērotām procentu likmēm; ii) nefinanšu sabiedrībām izsniegto nodrošināto/garantēto kredītu darījumu apjomiem; b) 37.–54. rādītājs Regulas (ES) Nr. 1072/2013 (ECB/2013/34) I pielikuma 2. papildinājuma 3. un 4. tabulā, ja 37.–54. rādītāja atbilstošo pozīciju valsts apkopotais darījumu apjoms, kas aptver visus kredītus, ir mazāks par 10 % no visu viena lieluma kategorijā ietilpstošo kredītu kopsummas valsts apkopotā darījumu apjoma, un ir mazāks par 2 % no tādu kredītu kopsummas, kuri ir vienāda lieluma un kuriem ir vienāda darbības sākotnējā perioda procentu likmes kategorija, euro zonas līmenī. Atbrīvojumi, ko NCB piešķir saskaņā ar pirmo daļu, neskar Regulas (ES) Nr. 1072/2013 (ECB/2013/34) 4. pantu. 3. Ja piešķirti atbrīvojumi saskaņā ar 2. punktu, NCB katru gadu pārbauda tajā minētās robežvērtības.

12. pants MFI procentu likmju statistikas ekstrapolācija 1. Ja NCB saņemtā MIR statistiskā informācija izlases veikšanas dēļ neatspoguļo faktiskos pārskata sniedzējus, NCB izvēlas un uztur izlasi un ekstrapolē statistisko informāciju par jaunu darījumu apjomiem, lai nodrošinātu, ka ir atspoguļoti 100 % pārskatu sniedzēju, kā noteikts šīs pamatnostādnes III pielikuma 2. daļā. 2. Ja NCB piešķir atbrīvojumus no MFI procentu likmju statistikas pārskatu sniegšanas prasībām saskaņā ar Regulas (ES) Nr. 1072/2013 (ECB/2013/34) 4. pantu vai šīs pamatnostādnes 11. panta 2. punktu, statistisko informāciju, ko sniedz saskaņā ar šīs pamatnostādnes 11. panta 1. punktu, pārnes uz trūkstošajiem mēneša periodiem, piemērojot atbilstošas statistisko aprēķinu metodes, lai ņemtu vērā izmaiņas informācijā vai sezonālās tendences.

13. pants Savlaicīgums NCB saskaņā ar Regulas (ES) Nr. 1072/2013 (ECB/2013/34) 3. panta 4. punktu un 32. pantā minēto pārskatu sniegšanas kalendāru sniedz ECB 11. pantā minēto statistisko informāciju līdz darba dienas beigām 19 darbadienā pēc tā mēneša beigām, uz ko attiecas šī informācija.

14. pants Labojumi 1. NCB var veikt labojumus saskaņā ar šo iedaļu sniegtajā statistiskajā informācijā jebkurā laikā, izņemot attiecīgo sagatavošanas perioda laiku, kurā NCB var veikt labojumus tikai par iepriekšējo pārskata periodu sniegto statistisko informāciju. NCB, paziņojot par to ECB, var veikt labojumus saskaņā ar šo iedaļu sniegtajā statistiskajā informācijā attiecīgajā sagatavošanas periodā, ja ar labojumiem tiek būtiski uzlabota sniegtās statistiskās informācijas kvalitāte. ECB var apstrādāt šos labojumus pēc attiecīgā sagatavošanas perioda. ECB informē attiecīgo NCB, ja šo labojumu apstrāde tiek atlikta uz laiku pēc mēneša sagatavošanas perioda. 2. NCB pēc ECB pieprasījuma sniedz šādus skaidrojumus par labojumiem, kas iesniegti saskaņā ar 1. punktu: a) paskaidrojumi par labojumiem, ar kuriem tiek būtiski uzlabota ECB sniegtās statistiskās informācijas kvalitāte; b) paskaidrojumi par labojumiem statistiskajā informācijā, kas sniegta ECB par periodiem pirms iepriekšējā atsauces mēneša. Paskaidrojumos, ko iesniedz saskaņā ar pirmo daļu, norāda, vai labojumi, kas ietekmē sniegtā pārskata sēriju, ir galīgi vai var tikt laboti atkal.

4. IEDAĻA

ATSEVIŠĶI MFI BILANCES POSTEŅI UN PROCENTU LIKMES

15. pants To kredītiestāžu noteikšana, par kurām jāsniedz individuāla statistiskā informācija 1. NCB sniedz 16. pantā noteikto statistisko informāciju par kredītiestādēm, kas ir euro zonas dalībvalstu rezidentes, izņemot: a) ne-MFI kredītiestādes; b) mazietekmīgas iestādes; un c) kredītiestādes, kuru kopējie aktīvi ir 100 milj. euro vai mazāki, ja ECB Padome attiecīgajai NCB piešķīrusi atļauju saskaņā ar 2. punktu. Lai sniegtu statistisko informāciju ECB saskaņā ar 16. pantu, attiecīgā NCB var sniegt statistisko informāciju par kredītiestāžu grupām. Šādas kredītiestāžu grupas nosaka NCB, apspriežoties ar ECB. 2. Ja varētu rasties nesamērīga ietekme uz attiecīgās NCB pārskatu sniegšanas pienākumu apjomu, ECB Padome pēc attiecīgās NCB pieprasījuma var piešķirt atļauju piemērot 1. punkta c) apakšpunktā minēto robežvērtību. Ja ECB Padome uzskata, ka vairs nebūtu nesamērīgas ietekmes uz attiecīgās NCB pārskatu sniegšanas pienākumu apjomu, tā pēc attiecīgās NCB pieprasījuma var atsaukt šo atļauju. 3. NCB reģistrē 1. punktā minētās kredītiestādes un kredītiestāžu grupas Iestāžu un filiāļu datubāzu reģistrā (RIAD), kas izveidota saskaņā ar Eiropas Centrālās bankas Pamatnostādni (ES) 2018/876 (ECB/2018/16) (19). 4. NCB šīs iedaļas vajadzībām reģistrē 1. punktā minētās kredītiestādes un kredītiestāžu grupas, kas ir galvenās iestādes, ja izpildīts kāds no turpmāk minētajiem nosacījumiem: a) kredītiestāde ir tās kredītiestāžu kopas locekle, par kuru 2021. gada janvāra pārskata periodā ECB tika nosūtīti individuāli MFI dati saskaņā ar Pamatnostādnes ECB/2014/15 17.a panta 1. punktu; b) kredītiestāde ir jauna kredītiestāde, kas radusies apvienošanās, pārņemšanas vai citas korporatīvās reorganizācijas rezultātā, kurā iesaistīta viena vai vairākas galvenās iestādes un kura notikusi pēc šīs pamatnostādnes stāšanās spēkā; c) kredītiestāde ir tādas dalībvalsts rezidente, kura ievieš euro pēc šīs pamatnostādnes stāšanās spēkā, un ECB Padome, apspriežoties ar Statistikas komiteju, to noteikusi par galveno iestādi. Ja ECB Padome nosaka galvenās iestādes saskaņā ar pirmās daļas c) apakšpunktu, tā par to paziņo attiecīgajai NCB. 5. Ja NCB saskaņā ar 1. punkta c) apakšpunktu ir piešķirta atļauja neiekļaut kredītiestādes, kuru kopējie aktīvi ir 100 milj. euro vai mazāki, tās pārskata kredītiestāžu kopējos aktīvus vismaz reizi trijos gados un attiecīgi reģistrē informāciju RIAD. ECB Padomi bez liekas kavēšanās informē par šīs pārskatīšanas rezultātiem. 6. ECB Padome var deleģēt ECB Valdei pilnvaras piešķirt vai atsaukt atļauju saskaņā ar 2. punktu. Lemjot par šādu deleģēšanu, apsver, vai neradīsies nesamērīga ietekme uz attiecīgās NCB pārskatu sniegšanas pienākumu apjomu. 7. Ja ECB Valde īsteno tiem deleģētās pilnvaras saskaņā ar 6. punktu, tie bez liekas kavēšanās informē ECB Padomi par pieņemtajiem lēmumiem.

16. pants Statistiskā informācija, kas jāsniedz par atsevišķiem MFI bilances posteņiem un procentu likmēm (iBSI un iMIR) 1. NCB sniedz ECB statistisko informāciju, kas savākta saskaņā ar Regulu (ES) 2021/379 (ECB/2021/2), par šādiem atsevišķiem kredītiestāžu bilances posteņiem (iBSI), kas minēti 15. panta 1. punktā: a) mēneša beigu atlikumi, kas noteikti šīs pamatnostādnes IV pielikuma 1. un 2. tabulā; b) ceturkšņa beigu atlikumi, kas noteikti šīs pamatnostādnes IV pielikuma 1. un 2. tabulā. Ja NCB vāc pirmās daļas b) apakšpunktā minēto statistisko informāciju reizi mēnesī, tās tā vietā var sniegt ECB mēneša beigu atlikumus attiecībā uz šiem posteņiem. 2. NCB saskaņā ar šīs pamatnostādnes I pielikumu sniedz ECB ikmēneša “papildsēriju” datus, kas noteikti šīs pamatnostādnes IV pielikuma 1. un 2. tabulā attiecībā uz 15. panta 1. punktā minēto kredītiestāžu bilanci. Šīs papildsērijas ietver vienu vai abus turpmāk minētos elementus: (a) pārvērtēšanas un pārklasificēšanas korekcijas; (b) kredītu pārvedumi. 3. NCB sniedz ECB šādu atsevišķu MFI procentu likmju (iMIR) statistisko informāciju, kas saskaņā ar Regulu (ES) Nr. 1072/2013 (ECB/2013/34) savākta no 15. panta 4. punktā minētajām galvenajām iestādēm: a) šīs pamatnostādnes IV pielikuma 3. tabulā noteiktās mēneša procentu likmes, kuras piemēro euro zonas mājsaimniecību un nefinanšu sabiedrību noguldījumu un tām izsniegto kredītu, kas denominēti euro, atlikumiem; b) šīs pamatnostādnes IV pielikuma 3. tabulā noteiktie euro zonas mājsaimniecību un nefinanšu sabiedrību noguldījumu un tām izsniegto kredītu, kas denominēti euro, mēneša jauno darījumu apjomi; c) šīs pamatnostādnes IV pielikuma 3. tabulā noteiktās mēneša procentu likmes, kuras piemēro euro zonas mājsaimniecību un nefinanšu sabiedrību noguldījumu un tām izsniegto kredītu, kas denominēti euro, jauno darījumu apjomiem. 4. Ja statistisko informāciju sniedz par kredītiestāžu grupām, kas minētas 15. panta 1. punktā, NCB piemēro šādus noteikumus: a) atlikumus, par kuriem NCB sniedz datus saskaņā ar 1. punktu, aprēķina kā atsevišķu grupas dalībnieku atlikumu kopsummu; b) papildsērijas, par kurām NCB sniedz datus saskaņā ar 2. punktu, aprēķina kā atsevišķu grupas dalībnieku papildsēriju kopsummu; c) procentu likmes, par kurām NCB sniedz datus saskaņā ar 3. punktu, aprēķina kā vidējos svērtos lielumus, savukārt grupas apjomu aprēķina kā atsevišķo apjomu kopsummu. Ja NCB vāc grupas informāciju par katru iestādi atsevišķi, procentu likmju vidējie lielumi attiecas tikai uz tām iestādēm, kas ir iekļautas valsts MIR izlases datos un uz kurām neattieksies atbrīvojumi; šo pieeju izmanto arī grupu apjomiem. 5. NCB, ciktāl iespējams, pēc pieprasījuma sniedz paskaidrojumus ECB par apvienošanos, pārņemšanu, citu uzņēmumu reorganizāciju un kredītu pārvedumiem, kas notikuši atsauces mēnesī un ietekmē saskaņā ar šo pantu sniegto statistisko informāciju par galvenajām iestādēm. 6. Lai pamatotu datu analīzi, ECB var izmantot paskaidrojumus, kas sniegti saskaņā ar 5. punktu, un veikt šo datu apmaiņu Eurosistēmas ietvaros, pienācīgi ievērojot piemērojamos konfidencialitātes noteikumus.

17. pants Savlaicīgums 1. NCB saskaņā ar 32. pantā minēto pārskatu sniegšanas kalendāru sniedz ECB atbilstoši 16. panta 1. un 2. punktam sniegto statistisko informāciju par 15. panta 4. punktā minētajām galvenajām iestādēm līdz darba dienas beigām 15 darbadienā pēc tā pārskata perioda beigām, uz ko attiecas šī informācija. Citos gadījumos NCB saskaņā ar 32. pantā minēto pārskatu sniegšanas kalendāru sniedz ECB statistisko informāciju līdz darba dienas beigām 20 darbadienā pēc tā pārskata perioda beigām, uz ko attiecas šī informācija. 2. NCB saskaņā ar 32. pantā minēto pārskatu sniegšanas kalendāru sniedz ECB 16. panta 3. punktā minēto statistisko informāciju līdz darba dienas beigām 19 darbadienā pēc tā pārskata perioda beigām, uz ko attiecas šī informācija.

18. pants Labojumi 1. Ja NCB veic labojumus statistiskajā informācijā saskaņā ar 10. pantu, tās attiecīgā gadījumā veic labojumus arī iBSI statistiskajā informācijā, kas sniegta saskaņā ar 16. panta 1. un 2. punktu. 2. NCB, ciktāl iespējams, veic labojumus saskaņā ar 16. panta 1. un 2. punktu sniegtajā statistiskajā informācijā par kredītiestādēm, kas nav galvenās iestādes. 3. Ja NCB veic labojumus statistiskajā informācijā saskaņā ar 14. pantu, tās attiecīgā gadījumā veic labojumus arī iMIR statistiskajā informācijā, kas sniegta saskaņā ar 16. panta 3. punktu. 4. NCB pēc pieprasījuma sniedz paskaidrojumus ECB par labojumiem, kas veikti saskaņā ar šo pantu.

5. IEDAĻA

KREDĪTIESTĀŽU OBLIGĀTĀS REZERVES

19. pants Statistiskā informācija, kas jāsniedz par rezervju bāzi 1. NCB sniedz ECB statistisko informāciju par mēneša beigu atlikumiem, kas noteikti šīs pamatnostādnes V pielikuma 1. daļas 1. tabulā, attiecībā uz kredītiestāžu rezervju bāzi apkopotā veidā, kas aprēķināta saskaņā ar Regulu (ES) 2021/378 (ECB/2021/1). 2. Statistisko informāciju, kuru sniedz saskaņā ar 1. punktu, iegūst no Regulā (ES) 2021/379 (ECB/2021/2) noteiktās statistiskās informācijas, ko NCB vāc no kredītiestādēm, uz kurām attiecas obligāto rezervju prasības saskaņā ar Regulu (ES) 2021/378 (ECB/2021/1). Attiecībā uz kredītiestādēm, kas ir mazietekmīgas iestādes, NCB mēneša beigu apkopotās rezervju bāzes aprēķinā izmanto pēdējo ceturkšņa beigu statistisko informāciju, kas pieejama pēc tam, kad ECB publicējusi saskaņā ar šīs pamatnostādnes 4. pantu savākto ceturkšņa statistisko informāciju. 3. NCB sniedz ECB statistisko informāciju par šīs pamatnostādnes V pielikuma 1. daļas 2. tabulā noteikto apkopoto vienreizējo samazinājumu, ko atskaita no kredītiestāžu obligātajām rezervēm saskaņā ar Regulas (ES) 2021/378 (ECB/2021/1) 6. panta 2. punktu. 4. NCB jebkurā laikā var veikt labojumus statistiskajā informācijā, kas sniegta saskaņā ar šo pantu. Ja NCB sniedz labojumus saskaņā ar šo pantu pēc tam, kad ir sācies izpildes periods, ECB var izvēlēties neapstrādāt attiecīgos labojumus. Ja paziņotāja iestāde pārskata savu rezervju bāzi saskaņā ar Regulas (ES) 2021/378 (ECB/2021/1) 7. panta 5. punktu, NCB attiecīgi veic labojumus statistiskajā informācijā, kura sniegta saskaņā ar šo pantu.

20. pants Statistiskā informācija, kas jāsniedz par makroekonomikas rādītāju statistiku NCB sniedz ECB statistisko informāciju par mēneša beigu atlikumiem attiecībā uz makroekonomikas rādītāju, kā noteikts šīs pamatnostādnes V pielikuma 2. daļas tabulā. Statistisko informāciju, ko sniedz saskaņā ar pirmo daļu, NCB iegūst no pieejamās mēneša statistiskās informācijas, kas savākta no kredītiestādēm saskaņā ar Regulu (ES) 2021/379 (ECB/2021/2). Ja sniedzamā statistiskā informācija neattiecas uz dalībvalsti, attiecīgā NCB statistisko informāciju norāda kā nulli.

21. pants Savlaicīgums NCB saskaņā ar 32. pantā minēto pārskatu sniegšanas kalendāru sniedz ECB attiecīgo mēneša statistisko informāciju, kas minēta 19. un 20. pantā, līdz darba dienas beigām pēdējā darbadienā pirms attiecīgā izpildes perioda sākuma.

6. IEDAĻA

PASTA ŽIRONORĒĶINU IESTĀDES (PŽI) UN CENTRĀLĀ VALDĪBA

22. pants Statistiskā informācija, kas jāsniedz par PŽI un centrālo valdību 1. NCB sniedz ECB statistisko informāciju par mēneša beigu atlikumiem, kas noteikti šīs pamatnostādnes VI pielikuma 1. tabulā, ietverot: a) pārskatus par PŽI saskaņā ar Regulas (ES) Nr. 1074/2013 (ECB/2013/39) 3. pantu; b) centrālās valdības monetārās saistības un centrālās valdības turējumus skaidrā naudā un euro zonas MFI emitētos vērtspapīros. 2. NCB nav jāsniedz statistiskā informācija saskaņā ar šo pantu, ja 1. punkta a) apakšpunktā minētās statistiskās informācijas nav un ja 1. punkta b) apakšpunktā minētie aktīvi un pasīvi nepastāv vai ir nenozīmīgi. 3. NCB sniedz ECB statistisko informāciju par pārklasificēšanas korekcijām attiecībā uz katru atlikumu posteni, par ko sniegti dati saskaņā ar 1. punktu, kā noteikts šīs pamatnostādnes VI pielikuma 1. tabulā. 4. NCB sniedz ECB pārvērtēšanas korekciju datus, ja tās ir būtiskas, kā noteikts šīs pamatnostādnes VI pielikuma 1. tabulā. 5. Statistiskā informācija, kas jāsniedz saskaņā ar šo pantu, ir apkopotā veidā, un to pārbauda saskaņā ar 30. pantu. Statistisko informāciju par pārklasificēšanas un pārvērtēšanas korekcijām sniedz saskaņā ar šīs pamatnostādnes I pielikumu.

23. pants Savlaicīgums NCB saskaņā ar Regulas (ES) Nr. 1074/2013 (ECB/2013/39) 3. panta 5. punktu un šīs pamatnostādnes 32. pantā minēto pārskatu sniegšanas kalendāru sniedz ECB šajā iedaļā norādīto statistisko informāciju līdz darba dienas beigām 15 darbadienā pēc tā mēneša beigām, uz ko attiecas šī informācija.

24. pants Labojumi 1. NCB var veikt labojumus statistiskajā informācijā, ko sniedz saskaņā ar šo iedaļu, ievērojot šādu kārtību: a) labojumus pēdējā un iepriekšējā mēneša statistiskajā informācijā var iesniegt ECB jebkurā laikā; b) labojumus mēneša statistiskajā informācijā, kas nav pēdējā un iepriekšējā mēneša statistiskā informācija, var iesniegt, neievērojot mēneša sagatavošanas periodu. NCB, paziņojot par to ECB, mēneša sagatavošanas periodā var veikt labojumus b) apakšpunktā minētajā statistiskajā informācijā, ja ar tiem tiek būtiski uzlabota sniegtās informācijas kvalitāte. ECB var apstrādāt šos labojumus pēc attiecīgā mēneša sagatavošanas perioda. ECB informē attiecīgo NCB, ja šo labojumu apstrāde tiek atlikta uz laiku pēc mēneša sagatavošanas perioda. 2. NCB, ievērojot tālāk minēto, pēc pieprasījuma sniedz ECB skaidrojumus par labojumiem, kas sniegti saskaņā ar 1. punktu: a) NCB sniedz paskaidrojumus par labojumiem vismaz 5 mljrd. euro apmērā (absolūtā vērtībā), un tos sniedz vienlaikus ar labojumiem un jebkurā gadījumā – pirms ECB ir pabeigusi datu sagatavošanu par attiecīgo sagatavošanas periodu; b) ja NCB iesniedz labojumus mēneša sagatavošanas periodā saskaņā ar 1. punkta otro daļu, paskaidrojumus sniedz pārskatu sniegšanas laikā. Paskaidrojumos, ko iesniedz saskaņā ar pirmo daļu, norāda, vai labojumi, kas ietekmē sniegtā pārskata sēriju, ir galīgi vai var tikt laboti atkal.

7. IEDAĻA

KREDĪTIESTĀŽU STRUKTURĀLIE FINANŠU RĀDĪTĀJI (SFI)

25. pants Statistiskā informācija, kas jāsniedz par kredītiestāžu strukturālajiem finanšu rādītājiem (SFI) 1. NCB sniedz ECB kredītiestāžu, kas ir MFI, strukturālos finanšu rādītājus, kā noteikts šīs pamatnostādnes VII pielikumā. Strukturālos finanšu rādītājus sniedz apkopotā veidā, un tie ir pārbaudīti saskaņā ar 30. pantu. Atkāpjoties no punkta pirmās daļas, NCB tajā minēto statistisko informāciju var sniegt, izmantojot alternatīvus datu avotus. Ja ECB un NCB par to vienojušās, ECB var izmantot šo informāciju, lai iegūtu kredītiestāžu strukturālos finanšu rādītājus. 2. Ja statistiskā informācija, kas sniegta saskaņā ar 1. punktu, neietver visus pārskatu sniedzējus, NCB šo statistisko informāciju ekstrapolē, lai atspoguļotu visus pārskatu sniedzējus. Šā punkta pirmās daļas vajadzībām NCB sniedz paskaidrojumus ECB. 3. NCB var veikt labojumus informācijā, kas saskaņā ar šo pantu sniegta sagatavošanas periodā, un pēc ECB pieprasījuma sniedz paskaidrojumus par šiem labojumiem.

26. pants Savlaicīgums NCB saskaņā ar 32. pantā minēto pārskatu sniegšanas kalendāru sniedz ECB gada statistisko informāciju par strukturālajiem finanšu rādītājiem, kas minēti 25. pantā, katru gadu līdz marta beigām par iepriekšējo gadu, izņemot rādītāju “kredītiestāžu darbinieku skaits” , par kuru saskaņā ar 32. pantā minēto pārskatu sniegšanas kalendāru sniedz informāciju katru gadu līdz maija beigām par iepriekšējo gadu.

8. IEDAĻA

NE-MFI KREDĪTIESTĀDES

27. pants Statistiskā informācija, kas jāsniedz par ne-MFI kredītiestāžu bilances posteņiem 1. NCB sniedz ECB statistisko informāciju par šādiem ne-MFI kredītiestāžu bilances posteņiem: a) mēneša beigu atlikumi, kas noteikti Regulas (ES) 2021/379 (ECB/2021/2) I pielikuma 2. daļas 1. tabulā, izņemot: i) noguldījumu saistības, par kurām datus sniedz tikai kredītiestādes, uz kurām attiecas rezervju prasības; ii) virtuālā grupas kontā apvienotu naudas līdzekļu pozīcijas; iii) emitētās NTF akcijas/daļas; iv) posteņi, attiecībā uz kuriem NCB piešķīrušas atbrīvojumus no pārskatu sniegšanas prasībām saskaņā ar Regulas (ES) 2021/379 (ECB/2021/2) 9. panta 5. punkta b) apakšpunktu; b) ceturkšņa beigu atlikumi, kas noteikti Regulas (ES) 2021/379 (ECB/2021/2) I pielikuma 3. daļas 2., 3. un 4. tabulā, izņemot posteņus, attiecībā uz kuriem NCB piešķīrušas atbrīvojumus no pārskatu sniegšanas prasībām saskaņā ar Regulas (ES) 2021/379 (ECB/2021/2) 9. panta 5. punkta b) apakšpunktu. 2. NCB sniedz ECB šādu statistisko informāciju par ne-MFI kredītiestāžu pārvērtēšanas korekcijām: a) mēneša pārvērtēšanas korekcijas, kas noteiktas Regulas (ES) 2021/379 (ECB/2021/2) I pielikuma 4. daļas 1.A tabulā, izņemot: i) virtuālā grupas kontā apvienotu naudas līdzekļu pozīcijas; ii) emitētās NTF akcijas/daļas; iii) posteņi, attiecībā uz kuriem NCB piešķīrušas atbrīvojumus no pārskatu sniegšanas prasībām saskaņā ar Regulas (ES) 2021/379 (ECB/2021/2) 9. panta 5. punkta b) apakšpunktu; b) ceturkšņa pārvērtēšanas korekcijas, kas noteiktas Regulas (ES) 2021/379 (ECB/2021/2) I pielikuma 4. daļas 2.A tabulā, izņemot posteņus, attiecībā uz kuriem NCB piešķīrušas atbrīvojumus no pārskatu sniegšanas prasībām saskaņā ar Regulas (ES) 2021/379 (ECB/2021/2) 9. panta 5. punkta b) apakšpunktu. 3. NCB sniedz ECB šādu statistisko informāciju par ne-MFI kredītiestāžu pārklasificēšanas korekcijām: a) mēneša pārklasificēšanas korekcijas attiecībā uz katru atlikumu posteni, par kuru sniegti dati saskaņā ar 1. punkta a) apakšpunktu; b) ceturkšņa pārklasificēšanas korekcijas attiecībā uz katru atlikumu posteni, kas noteikts Regulas (ES) 2021/379 (ECB/2021/2) I pielikuma 3. daļas 2. tabulā, izņemot posteņus, attiecībā uz kuriem NCB piešķīrušas atbrīvojumus no pārskatu sniegšanas prasībām saskaņā ar Regulas (ES) 2021/379 (ECB/2021/2) 9. panta 5. punkta b) apakšpunktu. 4. NCB nav jāsniedz statistiskā informācija saskaņā ar šo pantu šādos gadījumos: a) nav ne-MFI kredītiestāžu, kas ir rezidentes; b) attiecīgā NCB ir piešķīrusi atbrīvojumus no pārskatu sniegšanas prasībām saskaņā ar Regulas (ES) 2021/379 (ECB/2021/2) 9. panta 2. punktu visām ne-MFI kredītiestādēm, kas ir rezidentes, saskaņā ar minētās regulas 9. panta 5. punkta a) apakšpunktu. 5. Statistiskā informācija, kas jāsniedz saskaņā ar šo pantu, ir apkopotā veidā, un to pārbauda saskaņā ar 30. pantu. Statistisko informāciju par pārklasificēšanas un pārvērtēšanas korekcijām sniedz saskaņā ar šīs pamatnostādnes I pielikumu.

28. pants Savlaicīgums 1. NCB saskaņā ar Regulas (ES) 2021/379 (ECB/2021/2) 7. panta 2. punktu un šīs pamatnostādnes 32. pantā minēto pārskatu sniegšanas kalendāru sniedz ECB šajā iedaļā minēto mēneša statistisko informāciju līdz darba dienas beigām 15 darbadienā pēc tā mēneša beigām, uz ko attiecas šī informācija. 2. NCB saskaņā ar Regulas (ES) 2021/379 (ECB/2021/2) 7. panta 3. punktu un šīs pamatnostādnes 32. pantā minēto pārskatu sniegšanas kalendāru sniedz ECB šajā iedaļā minēto ceturkšņa statistisko informāciju līdz darba dienas beigām 28 darbadienā pēc tā ceturkšņa beigām, uz ko attiecas šī informācija.

29. pants Labojumi 1. NCB jebkurā laikā var veikt labojumus statistiskajā informācijā, kas sniegta saskaņā ar šo iedaļu. 2. NCB pēc pieprasījuma iesniedz paskaidrojumus ECB par labojumiem, kas sniegti saskaņā ar 1. punktu. Paskaidrojumos, ko iesniedz saskaņā ar pirmo daļu, norāda, vai labojumi, kas ietekmē sniegtā pārskata sēriju, ir galīgi vai var tikt laboti atkal.

9. IEDAĻA

PĀRBAUDE, RETROSPEKTĪVO DATU PĀRSKATU SNIEGŠANA UN NOSŪTĪŠANA

30. pants Pārbaude un paskaidrojumi 1. Neskarot Regulu (EK) Nr. 2533/98, Regulu (ES) 2021/379 (ECB/2021/2), Regulu (ES) Nr. 1072/2013 (ECB/2013/34) un Regulu (ES) Nr. 1074/2013 (ECB/2013/39), NCB uzrauga un nodrošina saskaņā ar šo pamatnostādni ECB iesniegtās statistiskās informācijas kvalitāti un ticamību. 2. Pirms statistiskās informācijas sniegšanas ECB saskaņā ar šo pamatnostādni NCB pārbauda, vai informācija atbilst ECB sniegtajiem un uzturētajiem lineārajiem ierobežojumiem, tostarp attiecīgā gadījumā lineārajiem ierobežojumiem, kas saistīti ar saskaņotību dažādos intervālos. NCB pēc pieprasījuma sniedz paskaidrojumus ECB par jebkuru neatbilstību, kas konstatēta šajā pārbaudē. 3. Attiecībā uz lineārajiem ierobežojumiem, kas saistīti ar 2. punktā minēto datu saskaņotību dažādos intervālos, NCB pārbauda: a) vai ceturkšņa statistiskā informācija saskan ar attiecīgo mēneša statistisko informāciju, kas sniegta saskaņā ar 3. un 4. pantu; b) vai ceturkšņa statistiskā informācija saskan ar attiecīgo mēneša statistisko informāciju, kas sniegta saskaņā ar 27. pantu; c) vai statistiskā informācija par NTF bilances posteņiem, kas sniegta saskaņā ar 5. pantu, saskan ar atbilstošo ceturkšņa beigu informāciju par pārējo MFI bilances posteņiem, kas sniegta saskaņā ar 4. pantu. Ja a) apakšpunktā minētā statistiskā informācija nav saskaņota dažādos intervālos, NCB, ciktāl iespējams, ar aplēšu palīdzību sagatavo un iesniedz labojumus statistiskajā informācijā, kas ir saskaņota dažādos intervālos. 4. NCB, izmantojot 3. panta 4. punktā minētās īpašās salīdzinošās tabulas, uzrauga atbilstību starp mēneša beigu atlikumiem, par kuriem sniegti pārskati saskaņā ar 3. panta 1. punkta a) apakšpunktu, un šādiem atlikumiem, par kuriem sniegti pārskati saskaņā ar Pamatnostādni (ES) 2016/2249 (ECB/2016/34): (a) Eurosistēmas dienas finanšu pārskats, kas sagatavots par mēneša pēdējo darbadienu; (b) attiecīgā mēneša pēdējais neapkopotais nedēļas finanšu pārskats. NCB pēc pieprasījuma sniedz ECB pirmajā daļā minētās atbilstības uzraudzības rezultātus un skaidrojumus par atlikumu neatbilstībām. 5. Ja NCB sniedz datus par nerezidentu kredītiestāžu filiāļu un meitasuzņēmumu skaitu, kā noteikts VII pielikumā saskaņā ar 25. pantu, tās nodrošina, ka šī statistiskā informācija par laiku no 1999. gada atbilst informācijai, kas statistikas vajadzībām reģistrēta MFI sarakstā, kurš izveidots saskaņā ar Regulas (ES) 2021/379 (ECB/2021/2) 4. pantu. 6. NCB pēc ECB pieprasījuma sniedz paskaidrojumus par statistiskās informācijas, kas sniegta saskaņā ar šo pamatnostādni, attīstību, tostarp par pārtraukumiem sniegtajā statistiskajā informācijā salīdzinājumā ar iepriekšējo pārskata periodu. 7. Ja NCB aplēš statistisko informāciju, kas jāsniedz saskaņā ar šo pamatnostādni, tās pēc pieprasījuma sniedz paskaidrojumus ECB.

31. pants Retrospektīvo datu pārskatu sniegšanas prasības euro ieviešanas gadījumā 1. Ja ārpus euro zonas dalībvalsts, ievieš euro pēc šīs pamatnostādnes stāšanās spēkā, šīs dalībvalsts NCB sniedz ECB šādus statistikas pārskatus: a) statistiskā informācija par MFI bilances posteņu statistiku, tostarp NTF bilances statistiku, par visiem pārskata periodiem kopš attiecīgās dalībvalsts pievienošanās Savienībai un katrā ziņā par vismaz trīs gadiem pirms euro ieviešanas dalībvalstī; b) statistiskā informācija par MFI bilances posteņu statistiku par trim gadiem pirms dalībvalsts pievienošanās Savienībai, ja vien ar ECB nav panākta cita vienošanās. 2. To dalībvalstu NCB, kuras ievieš euro, apkopo 1. punktā minēto statistisko informāciju tā, it kā dalībvalsts būtu bijusi euro zonas dalībvalsts visos pārskata periodos. Šajā nolūkā NCB var izmantot statistisko informāciju, kas paziņota ECB pirms euro ieviešanas dalībvalstī saskaņā ar pārskatu sniegšanas shēmām, ko ECB pielāgojusi ārpus euro zonas dalībvalstīm. NCB statistisko informāciju sniedz saskaņā ar prasībām, kas bija piemērojamas euro zonas dalībvalstīm attiecīgajos pārskata periodos, ja vien ECB un attiecīgā NCB nav vienojušās neiekļaut daļu statistiskās informācijas. 3. Euro zonas dalībvalstu NCB sniedz ECB statistikas pārskatus par pozīcijām tādu ārpus euro zonas dalībvalstu rezidentiem, kuras ievieš euro pēc šīs pamatnostādnes stāšanās spēkā, attiecībā uz MFI bilances posteņu statistiku par trīs gadiem pirms ieviešanas, ja vien ar ECB nav panākta cita vienošanās. NCB sniedz datus tikai par to posteņu mēneša atlikumiem, par kuriem ir sniegti pārskati saskaņā ar Regulu (ES) 2021/379 (ECB/2021/2) un kuras pārsniedz 50 milj. euro. NCB var brīvprātīgi sniegt datus arī par šādu posteņu mēneša atlikumiem, kas nepārsniedz 50 milj. euro.

32. pants Pārskatu sniegšanas kalendārs ECB katru gadu līdz septembra beigām paziņo NCB konkrētus nosūtīšanas datumus pārskatu sniegšanas kalendāra veidā. NCB statistisko informāciju saskaņā ar šo pamatnostādni sniedz, ievērojot minēto pārskatu sniegšanas kalendāru.

33. pants Nosūtīšana 1. Statistisko informāciju, kas jāsniedz saskaņā ar šo pamatnostādni, NCB nosūta elektroniski, izmantojot ECB norādītos līdzekļus. Šai elektroniskajai statistiskās informācijas apmaiņai izstrādātais statistikas ziņojuma formāts ir formāts, par ko vienojusies ECBS. 2. Ja nepiemēro 1. punktu, NCB ar ECB iepriekšēju piekrišanu var izmantot citus statistiskās informācijas nosūtīšanas līdzekļus.

10. IEDAĻA

VIENKĀRŠOTA GROZĪŠANAS PROCEDŪRA UN PUBLICĒŠANA

34. pants Vienkāršotā grozījumu procedūra ECB Valde, ņemot vērā Statistikas komitejas viedokli, veic jebkādus vajadzīgos tehniskos grozījumus šīs pamatnostādnes pielikumos ar noteikumu, ka šie grozījumi nemaina konceptuālo pamatsistēmu un neietekmē pārskatu sniegšanas pienākumu apjomu pārskatu sniedzējiem dalībvalstīs. ECB Valde bez liekas kavēšanās informē ECB Padomi par jebkādiem šādiem grozījumiem.

35. pants Publicēšana NCB nepublicē valstu datus, kas sniegti, lai sagatavotu apkopotos euro zonas mēneša monetāros rādītājus un atbilstošos bilances posteņus tikmēr, kamēr ECB nav publicējusi šos apkopotos rādītājus Ja NCB publicē šādu informāciju, tai jābūt tai pašai, kas sniegta saistībā ar pēdējiem publicētajiem apkopotajiem euro zonas rādītājiem. Ja NCB reproducē ECB publicētos apkopotos euro zonas rādītājus, tās reproducē tos patiesi.

11. IEDAĻA

PIRMĀ PĀRSKATU SNIEGŠANA UN PĀREJAS NOTEIKUMI

36. pants Pirmā pārskatu sniegšana 1. Pirmais pārskats ar mēneša statistisko informāciju, kas jāsniedz saskaņā ar šo pamatnostādni, ietver statistisko informāciju par 2022. gada janvāri. 2. Pirmais pārskats ar ceturkšņa statistisko informāciju, kas jāsniedz saskaņā ar šo pamatnostādni, ietver statistisko informāciju par 2022. gada pirmo ceturksni. Ceturkšņa statistisko informāciju, kas jāsniedz par 2021. gada ceturto ceturksni, sniedz saskaņā ar Pamatnostādnes ECB/2014/15 par monetāro un finanšu statistiku II pielikuma 1., 4., 7., 19. un 20. daļu. 3. Pirmais pārskats ar gada statistisko informāciju, kas jāsniedz saskaņā ar šo pamatnostādni, ietver statistisko informāciju par 2021. gadu.

37. pants Pārejas noteikumi 1. Ja attiecībā uz laikposmu no 2021. gada 15. aprīļa līdz 2022. gada 1. februārim NCB sniedz informāciju par iBSI saskaņā ar Pamatnostādnes ECB/2014/15 par monetāro un finanšu statistiku 17.a pantu, tās norāda kredītiestādes, par kurām jāsniedz šāda informācija saskaņā ar šīs pamatnostādnes 15. pantu. NCB sniedz ECB minēto informāciju par laikposmu no 2021. gada 15. aprīļa līdz 2022. gada 1. februārim, ievērojot šīs pamatnostādnes 17. pantā noteiktās savlaicīguma prasības. 2. Ja attiecībā uz laikposmu no 2021. gada 15. aprīļa līdz 2022. gada 1. februārim NCB sniedz informāciju par iMIR saskaņā ar Pamatnostādnes ECB/2014/15 par monetāro un finanšu statistiku 17.a pantu, tās sniedz šo informāciju par galvenajām iestādēm, kas norādītas šīs pamatnostādnes 15. panta 4. punktā. NCB sniedz ECB minēto informāciju par laikposmu no 2021. gada 15. aprīļa līdz 2022. gada 1. februārim, ievērojot šīs pamatnostādnes 17. pantā noteiktās savlaicīguma prasības. 3. Par laikposmu no 2021. gada 26. jūnija līdz 2022. gada 1. februārim NCB atbilstoši šīs pamatnostādnes 8. iedaļai sniedz statistisko informāciju, kas savākta no ne-MFI kredītiestādēm saskaņā ar Regulas (ES) 2021/379 (ECB/2021/2) 17. panta 2. punktu. NCB minēto informāciju sniedz ECB vēlākais līdz 2022. gada 29. aprīlim.

12. IEDAĻA

NOBEIGUMA NOTEIKUMI

38. pants Stāšanās spēkā 1. Šī pamatnostādne stājas spēkā dienā, kurā to paziņo dalībvalstu, kuru valūta ir euro, nacionālajām centrālajām bankām. 2. Dalībvalstu, kuru valūta ir euro, nacionālās centrālās bankas un ECB atbilst šīs pamatnostādnes prasībām ar 2022. gada 1. februāri.

39. pants Adresāti Šī pamatnostādne ir adresēta visām Eurosistēmas centrālajām bankām.

Frankfurtē pie Mainas, 2021. gada 26. martā ECB Padomes vārdā – ECB prezidente Christine LAGARDE

(1) Eiropas Centrālās bankas Regula (ES) 2021/379 (2021. gada 22. janvāris) par kredītiestāžu un monetāro finanšu iestāžu sektora bilances posteņiem (ECB/2021/2) (OV L 73, 3.3.2021., 16. lpp.).

(2) Eiropas Centrālās bankas Regula (ES) Nr. 1072/2013 (2013. gada 24. septembris) par monetāro finanšu iestāžu piemēroto procentu likmju statistiku (ECB/2013/34) (OV L 297, 7.11.2013., 51. lpp.).

(3) Eiropas Centrālās bankas Regula (ES) Nr. 1074/2013 (2013. gada 18. oktobris) par statistikas pārskatu sniegšanas prasībām pasta žironorēķinu iestādēm, kas pieņem noguldījumus no euro zonas rezidentiem, kuri nav monetārās finanšu iestādes (ECB/2013/39) (OV L 297, 7.11.2013., 94. lpp.).

(4) Padomes Regula (EK) Nr. 2533/98 (1998. gada 23. novembris) par statistikas informācijas vākšanu, ko veic Eiropas Centrālā banka (OV L 318, 27.11.1998., 8. lpp.).

(5) Eiropas Parlamenta un Padomes Regula (ES) Nr. 575/2013 (2013. gada 26. jūnijs) par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (OV L 176, 27.6.2013., 1. lpp.).

(6) Eiropas Centrālās bankas Regula (ES) 2016/867 (2016. gada 18. maijs) par kredītu un kredītriska mikrodatu vākšanu (ECB/2016/13) (OV L 144, 1.6.2016., 44. lpp.).

(7) Sk. ECB Padomes 2020. gada 26. jūnijā pieņemtos lēmumus, pieejami ECB interneta vietnē: www.ecb.europa.eu.

(8) Eiropas Centrālās bankas Pamatnostādne (ES) 2018/876 (2018. gada 1. jūnijs) par Iestāžu un filiāļu datu reģistru (ECB/2018/16) (OV L 154, 18.6.2018., 3. lpp.).

(9) Eiropas Centrālās bankas Regula (ES) 2021/378 (2021. gada 22. janvāris) par obligāto rezervju prasību piemērošanu (ECB/2021/1) (OV L 73, 3.3.2021., 1. lpp.).

(10) Eiropas Parlamenta un Padomes Regula (ES) 2019/2033 (2019. gada 27. novembris) par prudenciālajām prasībām ieguldījumu brokeru sabiedrībām un ar ko groza Regulas (ES) Nr. 1093/2010, (ES) Nr. 575/2013, (ES) Nr. 600/2014 un (ES) Nr. 806/2014 (OV L 314, 5.12.2019., 1. lpp.).

(11) Eiropas Centrālās bankas Pamatnostādne ECB/2014/15 (2014. gada 4. aprīlis) par monetāro un finanšu statistiku (OV L 340, 26.11.2014., 1. lpp.).

(12) Eiropas Centrālās bankas Regula (ES) Nr. 1072/2013 (2013. gada 24. septembris) par monetāro finanšu iestāžu piemēroto procentu likmju statistiku (ECB/2013/34) (OV L 297, 7.11.2013., 51. lpp.).

(13) Eiropas Centrālās bankas Regula (ES) Nr. 1074/2013 (2013. gada 18. oktobris) par statistikas pārskatu sniegšanas prasībām pasta žironorēķinu iestādēm, kas pieņem noguldījumus no euro zonas rezidentiem, kuri nav monetārās finanšu iestādes (ECB/2013/39) (OV L 297, 7.11.2013., 94. lpp.).

(14) Padomes Regula (EK) Nr. 2533/98 (1998. gada 23. novembris) par statistikas informācijas vākšanu, ko veic Eiropas Centrālā banka (OV L 318, 27.11.1998., 8. lpp.).

(15) Skatīt “Salīdzinošās tabulas starp NCB un ECB grāmatvedības bilances posteņiem un posteņiem, kas jāsniedz statistikas nolūkā” (“Bridging tables between the accounting balance sheet items of the NCBs and the ECB and the items to be reported for statistical purposes”), kas pieejams ECB interneta vietnē www.ecb.europa.eu.

(16) Eiropas Centrālās bankas Pamatnostādne (ES) 2016/2249 (2016. gada 3. novembris) par grāmatvedības un finanšu pārskatu sniegšanas tiesisko regulējumu Eiropas Centrālo banku sistēmā (ECB/2016/34) (OV L 347, 20.12.2016., 37. lpp.).

(17) Eiropas Parlamenta un Padomes Regula (ES) Nr. 549/2013 (2013. gada 21. maijs) par Eiropas nacionālo un reģionālo kontu sistēmu Eiropas Savienībā (OV L 174, 26.6.2013., 1. lpp.).

(18) Kā noteikts I pielikumā Eiropas Parlamenta un Padomes Regulai (EK) Nr. 1893/2006 (2006. gada 20. decembris), ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām statistikas jomām (OV L 393, 30.12.2006., 1. lpp.).

(19) Eiropas Centrālās bankas Pamatnostādne (ES) 2018/876 (2018. gada 1. jūnijs) par Iestāžu un filiāļu datu reģistru (ECB/2018/16) (OV L 154, 18.6.2018., 3. lpp.).